KIRJALLINEN KYSYMYS E-2177/98

esittäjä(t): María Sornosa Martínez (GUE/NGL) komissiolle

(10. heinäkuuta 1998)

Aihe: Lupa "parany"-pyydyksellä metsästämiseen Valencian itsehallintoyhteisössä

Espanjan parlamentti muutti viime vuonna lakia 4/89 luonnonalueiden sekä luonnonvaraisten kasvien ja eläinten suojelusta ja salli eräiden riistaeläinten rajoitetun, valvotun ja valikoivan metsästämisen perinteisillä metsästysalueilla, jos itsehallintoyhteisöt antavat siihen luvan.

Consejo Asesor del Medio Ambienten (ympäristöalan neuvoa-antava elin) ympäristöjärjestöt hylkäsivät muutama päivä sitten Consell Valenciàn laatiman luonnoksen metsästyslaiksi, koska sillä sallittaisiin "parany"-pyydyksen käyttö. Luonnonsuojelujärjestöt pitävät pyyntitapaa valikoimattomana. "Parany" on pyydys, jolla jäljitellään eläimen luonnollista asuinpaikkaa. Asettuessaan pyydykseen linnut jäävät lajista riippumatta kiinni.

Viime vuonna komission jäsen ilmaisi olevansa tyytymätön lain 4/89 muutokseen ja kannatti kanteen nostamista Espanjaa vastaan, jos ehdotusta viedään eteenpäin. Tutkittuaan lain komissio totesi, että se on neuvoston direktiivin 79/409/ETY(1) mukainen, koska direktiivin 7 artiklan 4 kohdassa säädetty muuttolintujen yleinen metsästäminen kielletään espanjalaisen lain 34 pykälän b kohdassa. Poikkeuksia voidaan myöntää uuden kahdeksannen lisämääräyksen mukaisesti, mutta niiden on täytettävä lain 28 pykälässä asetetut edellytykset, jotka ovat täysin yhteneviä direktiivin 9 artiklan kanssa.

Ottaen huomioon edellä esitetyt seikat, kysyn seuraavaa:

1. Katsooko komissio, että "paranyksi" kutsuttu metsästystapa kuuluu kyseisten määräysten tarkoittamiin poikkeuksiin? Ellei se kuulu, rikotaanko metsästystavalla direktiiviä 79/409/ETY?

2. Voiko komissio pyytää Consell Valenciàlta lakiluonnosta arvioitavaksi ja toteuttaa tarvittaessa toimenpiteitä, joilla estetään yhteisön direktiivin loukkaaminen ennen lain hyväksymistä?

Komission jäsenen Ritt Bjerregaardinkomission puolesta antama vastaus

(18. syyskuuta 1998)

1. Linnunliimalla metsästäminen on valikoimattomana menetelmänä periaatteessa kielletty luonnonvaraisten lintujen suojelusta annetun direktiivin 79/409/ETY(2) 8 artiklan mukaisesti.

Poikkeus voidaan kuitenkin myöntää, jos mainitun direktiivin 9 artiklan edellytykset täyttyvät. Tällainen poikkeus on mahdollista myöntää, jos ei ole muuta tyydyttävää ratkaisua estää viljelmille koituvia vahinkoja tai sallia tiettyjen lintujen pienien määrien pyydystäminen, hallussapito tai muuten asiallinen hyötykäyttö tiukasti valvotuissa oloissa ja valikoivasti.

Poikkeuksissa on mainittava seuraavat seikat: poikkeusten kohteena olevat lajit; pyydystämistä tai tappamista varten hyväksytyt välineet, laitteet ja menetelmät; vaaratekijät; aikaan ja paikkaan liittyvät rajoitukset poikkeusten myöntämiselle; suoritettavat tarkastukset ja viranomainen, joka on valtuutettu ilmoittamaan, että vaaditut edellytykset täytetään ja joka päättää, missä laajuudessa ja kuka saa käyttää mitäkin välineitä, laitteita ja menetelmiä.

Direktiivi velvoittaa jäsenvaltioita antamaan komissiolle vuosittain kertomuksen 9 artiklan soveltamisesta.

2. Komissio on pyytänyt Espanjan viranomaisilta Valencian laatiman metsästyslain luonnoksen, jonka parlamentin jäsen kysymyksessään mainitsee.

Tarkasteltuaan kyseistä lakiluonnosta komissio ilmoittaa parlamentin jäsenelle tekemistään päätelmistä.

(1) EYVL L 103, 25.4.1979, s. 1.

(2) EYVL L 103, 25.4.1979.